Boucher sal aantygings teenstaanMark Boucher tydens een van die Proteas se oefensessies. Foto: Phill Magakoe/AFP. “Ek sien uit daarna om die aantygings teen my ter gelegener tyd tydens die verhoor te hanteer en teen te staan,” het Mark Boucher in ’n kort en kragtige verklaring gesê. Dít volg nadat Krieket Suid-Afrika (KSA) gister aangedui het dat die Protea-hoofafrigter dissiplinêr verhoor sal word om die bewerings van wangedrag teen hom te ondersoek. Die voormalige Protea-draaier, Paul Adams, het tydens Krieket Suid-Afrika (KSA) se transformasiesittings aangevoer dat die 45-jarige Boucher een van die spelers was wat hom in sy speeldae glo “brown sh*t” tydens vergaderings genoem het. “Mark was net een van die ouens en ek het eers weer later daaraan gedink. Destyds het ek dit net geniet om deel van die span te wees en ek wou op niemand se tone trap nie. Dit was eers toe my vrou my daaroor pols dat ek besef het dit was verkeerd,” het Adams gesê. Boucher het kort daarna op die aantygings gereageer en onder meer gesê dat “niks wat ek gesê of gedoen het deur kwaadwilligheid of rassisme gemotiveer was nie”. Nodeloos om te sê beskou KSA sulke aantygings in ’n ernstige lig en die raad bly daartoe verbind om dit met “uiterste erns te bejeën en regverdig te hanteer”. In sy speeldae was Boucher die bulterriër van die Suid-Afrikaanse krieketspan wat tot die heel laaste aflewering van die wedstryd geveg het. Hy het destyds die wenlopies geslaan toe die Proteas meer as 400 lopies in ’n eendagwedstryd teen Australië op die Wanderers moes jaag, terwyl hy as ’n internasionale groentjie ’n rekordvennootskap van 195 lopies om die negende paaltjie met Pat Symcox teen Pakistan geniet het. Benewens sy vaardigheid met die wilgerlat het sy werk agter die paaltjies ook beteken dat meer as toetskolwers die pad terug na die kleedkamer moes aanpak. Met die klem wat deesdae op mik-en-moker-krieket is, kan ’n mens amper met sekerheid sê dat Boucher se rekord van 555 paaltjiewagter-slagoffers in die toetsarena nie sommer verbeter sal word nie. Selfs nou, amper tien jaar ná ’n fratsongeluk sy speelloopbaan beëindig het, het hy steeds ’n reputasie as ’n onverskrokke individu wat vir sy span veg. Hoewel sy internasionale afrigtersloopbaan nie na wense begin het nie, speel die Proteas deesdae weer goeie krieket onder sy toesig. Die Suid-Afrikaners het die pasvoltooide toetsreeks teen Indië met 2-1 beklink, terwyl hulle ook die eerste eendagwedstryd teen die topspan uit Asië met 31 lopies in die Paarl gewen het. Tog moet hy nou op een van die moeilikste kolfblaaie in sy krieketloopbaan speel: Om van rassisme in ’n land soos Suid-Afrika beskuldig te word is ’n baie ernstige aantyging. Indien Boucher skuldig bevind word, kan dit hom sy pos as Protea-hoofafrigter kos. Met die tweede eendagwedstryd wat vandag in die Kaap teen Indië begin, is die hardebaard-krieketman steeds by sy span. “Vir eers fokus ek net op my pligte as die Protea-hoofafrigter,” het hy sy verklaring afgesluit.